DA se Mbali Ntuli bedankMbali Ntuli. (Foto: Facebook) Een van die DA se prominentste politieke figure, Mbali Ntuli, het bedank as ŉ lid van die party en as lid van die KwaZulu-Natalse wetgewer. Sy het Donderdag in haar bedankingsbrief gesê hoewel moeilik, hierdie ŉ nodige stap is vir haar groei as gemeenskapsleier. “Verandering is goed. Dit bied ŉ geleentheid vir besinning en vernuwing,” sê sy. “Dit is in daardie gees dat ek aankondig dat ek vandag my bedanking as lid van die DA en lid van die KwaZulu-Natalse wetgewer formeel ingedien het.” Ntuli is al 15 jaar ŉ lid van die amptelike opposisie en is in 2020 oorgeslaan as die DA se partyleier ten gunste van die huidige leier, John Steenhuisen. “My bedanking is ŉ kans om my energie te vernuwe en ander maniere te vind om terug te gee aan my gemeenskap. Ek is opgewonde om terug te gaan en in gemeenskappe te werk.” Ntuli het in haar bedanking uiteengesit watter struikelblokke sy te bowe moes kom sedert sy op die ouderdom van 19 by die party aangesluit het. “My kollegas weet beter as die meeste mense van die moeilike en meedoënlose uitdagings in die party wat my in die gesig gestaar het, deels omdat so baie daarvan in die openbare oog afgespeel het,” sê sy. “Ek was deurlopend reguit oor gevalle waar die DA fouteer het in sy behandeling van sy lede en die negatiewe kultuur wat binne die organisasie gekweek word – my teenkanting daarvan was ŉ deel van my jaar lange veldtog om in 2020 as DA-leier verkies te word. “Ek gaan dus met ŉ diep gevoel van deernis vir dié van julle wat oorbly en ek wens julle alle sterkte toe terwyl julle voortgaan met die werk wat julle as individue doen om Suid-Afrika te help verbeter.” Ntuli het destyds ŉ hand daarin gehad om die DA se Rhodes Universiteit-afdeling te begin, die DA-jeug te vestig en te lei, asook die party se teenwoordigheid oor verskeie tersiêre instellings en jeugstrukture uit te brei. “Ek wil nou saam met gemeenskapsleiers reg oor Suid-Afrika werk om hul potensiaal te benut om verandering te verwesenlik,” sê sy. “Dit is dus tyd vir my om ŉ blaaskans van formele politiek te neem om weer diegene wat werklik ŉ verskil maak, te help om die land te verbeter.”